Fra 1903 var Hintze i admiralstaben, og ble samme år utnevnt som marineattaché i St. Petersburg, med Norden som arbeidsområde. Han vant tillit hos tsar Nikolas II, og dessuten oppmerksomhet hos sin egen oppdragsgiver keiser Wilhelm II. Det siste skjedde gjennom historier som ikke alltid hadde rot i virkeligheten. Under revolusjonen i 1905 rådet han tsaren til harde inngrep overfor de revolusjonære. Det samme året klarte han også å få de to monarkene til å møtes på Björkö, hvor de inngikk den såkalte Björkötraktaten.